ശ്രീലങ്കന് സൂപ്പര് ഓള്റൗണ്ടര് രാജസ്ഥാന് റോയല്സില് ദുബായ്: ശ്രീലങ്കന് ഓള്റൗണ്ടര് തിസാര പെരേര രാജസ്ഥാന് റോയല്സില്. ഐപിഎല്ലില് നിന്ന് വിട്ടുനില്ക്കുന്ന ഇംഗ്ലണ്ട് ഓള്റൗണ്ടര് ബെന് സ്റ്റോക്സിനു പകരക്കാരനായാണ് രാജസ്ഥാന് റോയല്സ് ശ്രീലങ്കന് താരത്തെ ടീമില് എത്തിച്ചിരിക്കുന്നത്. തിസാര പെരേര തന്റെ ഇന്സ്റ്റാഗ്രാം സ്റ്റോറിയിലൂടെയാണ് ഇക്കാര്യം അറിയിച്ചത്. ശ്രീലങ്കന് ക്രിക്കറ്റിലെ ഏറ്റവും മികച്ച ലിമിറ്റഡ് ഓവര് ഓള്റൗണ്ടര്മാരില് ഒരാളാണ് പെരേര. കൊച്ചി ടസ്കേഴ്സ്, ചെന്നൈ സൂപ്പര് കിങ്സ്, മുംബൈ ഇന്ത്യന്സ് തുടങ്ങിയ വിവിധ ഐപിഎല് ടീമുകള്ക്കായി താരം കളിച്ചിട്ടുണ്ട്. 37 ഐപിഎല് മത്സരങ്ങളില് നിന്ന് 422 റണ്സും 31 വിക്കറ്റുമാണ് താരം നേടിയിട്ടുള്ളത്. രണ്ടാം പാദ മത്സരങ്ങള്ക്കായി രാജസ്ഥാന് റോയല്സിന്റെ ഇംഗ്ലണ്ട് വിക്കറ്റ് കീപ്പര് ബാറ്റ്സ്മാന് ജോസ് ബട്ട്ലറും പങ്കെടുക്കില്ല. ഐപിഎല്ലിന്റെ സമയത്ത് തന്റെ രണ്ടാം കുഞ്ഞിന്റെ ജനനം നടക്കുന്നതിനാലാണ് ബട്ട്ലര് വിട്ടുനില്ക്കുന്നത്. ന്യൂസിലന്ഡ് യുവ വിക്കറ്റ് കീപ്പര് ഗ്ലെന് ഫിലിപ്സ് ബട്ട്ലറിനു പകരക്കാരനായി ടീമിലെത്തും.